Junior Bokke oorweldig Droomspan, maar dinge verloop nie seepgladDie Droomspan se linkervleuel Duncan Saal op pad na sy drie. (Foto: Luigi Bennette/Saspa) Die Junior Springbokke het wel Maandagaand die Varsitybeker-droomspan in Stellenbosch geklop, maar hulle vertoning in die eerste helfte het allermins die stempel van ’n span gedra wat sy oog op die o.20-wêreldkroon het. Na ’n sukkelende eerste helfte het hulle teruggeveg om die wedstryd met 50-19 te wen en in die proses sewe drieë te druk. Maar in die eerste helfte was die Junior Bokke alles behalwe oortuigend. Hulle het die eerste drie van die wedstryd gedruk toe die slot Ruben van Heerden oorgeduik het, maar daarna het die Droomspan drie keer gaan druk en krake in die Junior Bokke se mondering gewys. Die Junior Springbokke se verdediging in daardie eerste 40 minute was skokkend, om die minste te sê. Die linkervleuel Wandisile Simelane het twee lelike duikslae verbrou, een daarvan toe sy direkte teenstander, die Droomspan se Sibahle Maxwane, om hom geseil het om die heelagter Craig Barry weg te stuur wat onder die pale gaan druk het. Ook het die Junior Bokke se spel by die afbreekpunte veel te wense oorgelaat, grootliks as gevolg van spelers wat van hulle voete af by die losskrums ingeboender het. Voeg daarby die lynstane wat ook nie vlot wou verloop nie en jy weet hoekom Chean Roux, afrigter van die Junior Springbokke, alles behalwe ’n tevrede man sal wees. In die tweede helfte het die Junior Springbokke, met veral die losskakel Damien Willemse aan die spits, dikwels met slim voetwerk en goeie balverspreiding gate in die Droomspan se verdediging blootgelê en nog vier keer gaan druk. Gepraat van Willemse: kort voor die einde het hy ’n flambojante duik deur die lug gemaak om ’n drie in die hoek te druk. Toegegee, hy is uitgeduik na skitterende dekverdediging deur die Droomspan, maar hy kon maklik afgerond het as hy nie die kollig probeer steel het nie. Vir die Droomspan het die skrumskakel André Warner beïndruk met die manier waarop hy die tempo van die spel gereeld met vinnige tikskoppies verhoog het, iets wat die Junior Bokkies dikwels onverhoeds betrap het. ♦ Die laaste keer wat die Junior Springbokke die o.20-Wêreldkampioenskap kon wen, was in 2012 toe die toernooi in Suid-Afrika aangebied is. Die Junior Bokke se aanslag op die 2017-titel, wat in Georgië beslis word, begin op 31 Mei wanneer hulle teen Frankryk te staan kom. Puntemakers – Droomspan (19) 19: Drieë: Duncan Saal, Craig Barry, Loftus Morrison. Doelskoppe: Tinus de Beer 2. Junior Bokke (21) 50: Drieë: Ruben van Heerden 2, Salmaan Moerat, Muller Uys, Damien Willemse, Nama Xaba, Manie Libbok. Doelskoppe: Gianni Lombard 6. Strafdoel: Lombard.